
Risikovurdering for etablering og drift af CO2-fangstanlæg
BioCirc, Vinkel Biogas ApS, Vasehøjvej 16, 7840 Højslev
Der planlægges etablering og idriftsættelse af et CO2-fangstanlæg, hos Vinkel Biogas til fangst, rensning og oplag af biogen CO2. Det forventes at byggeperioden vil starte medio 2025 og være medio 2026, hvorefter anlægget vil blive idriftsat. 
 
CO2-fangstanlægget vil have et kølesystem, indeholdende 2.500 kg ammoniak, som er et risikostof, jf. risikobekendtgørelsen.  
Biogasanlæggets gasoplag vil være uændret.  
I den følgende vurdering er der kun fokuseret på ammoniak, da CO2 ikke er et risikostof.  
 
Kølesystemet vil delvist være placeret indendørs i procesbygningen og delvist udendørs, hvor det håndteres i et lukket system. 
Køleanlægget vil blive bygget efter den europæiske standard EN-378: ”European Standard EN 378 relates to safety and environmental requirements in the design,
manufacture, construction, installation, operation, maintenance, repair and disposal of refrigerating systems and appliances regarding local and global environments”.

Med CO2-fangstanlæggets placering ift. placeringen for efterlagertankene med integreret gaslager, vurderes det at en hændelse/uheld der, ikke vil give anledning til, eller påvirke et uheld relateret til CO2-fangstanlægget eller kølesystemet indeholdende ammoniak (dominoeffekt), grundet afstanden imellem de to enheder.  

Som vist på figur 1, er der mellem den eksisterende del af biogasanlægget og CO2-fangstanlægget, planlagt at opføre en række tanke og bygninger relateret til udvidelsen af selve biogasanlægget, hvorigennem der skal være en rørføring over til CO2-fangstanlægget. 
Rørføringen fra de nye bygninger ud til tankene vil være underjordiske, hvor rørføringen relateret til CO2-fangstanlægget forventes at være delvist underjordisk og delvist over jorden, hvilke strækninger der er hhv. over og under jorden er ikke endeligt fastlagt endnu. 

Rørføringen relateret til udvidelsen af biogasanlægget vil, som nævnt ovenfor, være underjordisk, og det vil være transport af biomasser fra biomassehallen ud til de enkelte reaktortanke og videre til efterlagertankene. Derudover vil der være gasrør, hvor den producerede biogas transporteres videre i gassystemet. 

For rørføringen relateret til CO2-fangstanlægget vil det være transport af CO2 fra opgraderingsanlæg og svovlrensning over til CO2-fangstanlægget.
Det vurderes at de respektive rørsystemer, vil påvirke hinanden eller give anledning til en dominoeffekt i tilfælde af en hændelse, da dele af rørsystemerne er underjordiske, og i den del af rørføringen, som vil være overjordisk, vil det være CO2, der ikke er et risikostof, som transporteres. 

Figur 1. Illustration af CO2-fangstanlægget med placering af de forskellige komponenter. (1) Procesbygning og hovedområde for procesanlæg, (2) CO2-oplagstanke, (3) CO2-påfyldningsstation, (4) Eksisterende opgraderingsanlæg for biometan, (5) CO2-blæserenhed, (6) H2S biologisk scrubber & recirkulationsblæsere, (7) Eksisterende biofilter og skorsten, (8) ilttanke, (9) Strømforsyning (elkiosk), (10) Brovægt og (11) Muslingefilter. Den hvide linje viser den forventede interne transportvej til og fra påfyldningsstationen (køreretning markeret med pil – bemærk ny kørevej med gråt). Den gule linje med pile viser rørledninger med flow af CO2. Tanke og bygninger relateret til den godkendte fremtidige udvidelse af biogasanlægget er markeret med lilla, mens kommende (supplerende) biologiske scrubbere er markeret med rødt.

Anlægget vil være overvåget og i tilfælde af alarmer, vil anlægget lukke ned og gå i sikker tilstand, ligesom der gives alarm til medarbejderne.  
I denne situation vil afkaststrømmen fra opgraderingsanlægget blive ledt til biofilteret, ligesom det gør i dag.  
 
Kølesystemet er, som nævnt ovenfor, placeret delvist indendørs i kompressorbygningen og delvist udendørs. I tilfælde af et ammoniakudslip fra kølesystemet, for den del der er placeret indendørs, opsættes der gasdetektion, samt hhv. almindelig- og nødventilation. Ved alarm om forhøjede ammoniakkoncentrationer, kan der igangsættes nødventilation. 
Derudover vil der blive opsat hhv. nødbruser og øjenskyl i umiddelbar nærhed af kølesystemet. 

Sker der et fuldstændigt kollaps der medfører tab af den oplagrede ammoniak, vil det indendørs blive tilbageholdt i spildbakke, hvor der ikke er afløb og derved ikke mulighed for opblanding med øvrigt spildevand. Fordampning af ammoniak kan håndteres at nødventilationssystemet. 
Er det udendørs der sker et spild vil den flydende ammoniak fordampe relativt hurtigt, hvorved det ikke kan nå at komme i kontakt med jord og derfra nedsive.
I tilfælde at et komplet ammoniaktankbrud vil beredskabet blive tilkaldt omgående. 

Sandsynligheden for at der vil ske et uheld i forbindelse med køleanlægget, som resulterer i et udslip / uheld med ammoniak vurderes at være ikke særligt sandsynligt. Køleanlæg med ammoniak anvendes mange steder og i forskellige industrier og er generelt meget driftssikre.  
 
Inden idriftsættelse af anlægget, i 2026, vil der blive udarbejdet driftsinstrukser og planer for drift og vedligehold (DKV-planer), som relevante medarbejdere vil blive oplært i. 
Derudover vil gældende beredskabsplan blive opdateret med et scenarie for udslip af ammoniak, ligesom gældende sikkerhedsdokument vil blive opdateret ift. risikoberegninger og -vurdering for udslip af ammoniak fra køleanlægget inden idriftsættelse af CO2-fangstanlægget. 

